Suomessa linjattiin 2005, että jokainen ilmatilan loukkaus kerrotaan heti julkisuuteen. Tarkoitus oli näpäyttää ja saada loukkaukset laskuun. Seuraavana vuonna vieraita lentäjiä tulikin vain yksi.

Venäläiskoneita on tavattu Suomessa luvatta tänä ja viime vuonna ennätyspaljon avoimen tiedottamisen aikakaudella. Suomen ilmatila on nyt häiritympi kuin kertaakaan vuoden 2005. Tuolloin linjattiin, että kaikki ilma-alusten rajaloukkaukset raportoidaan julkisesti.

Vielä 2000-luvun alkupuolella ei ollut tapana huudella alueloukkauksista. Linja muuttui, kun Utva – ulko- ja turvallisuuspoliittinen ministerivaliokunta – kirjasi seuraavan säännön:

Todennettuja ilmatilaloukkauksia käsitellään ulkoasiainministeriön, puolustusministeriön sekä sisäasiainministeriön/rajavartiolaitoksen kesken ja samalla päätetään tiedottamisesta. Lähtökohtana on tiedottaminen kaikista selkeistä ilmatilaloukkauksista.

Ennen Utvan päätöstä ilmatilaloukkauksia oli paljon. Utvan sihteerinä pitkään toiminut Markus Lyra kertoo, että piikkivuonna ilmatilaloukkauksia olisi ollut noin kymmenen.

– Sen jälkeen Venäjä paransi systeemiään. Venäjän johto päätti, että nyt ei enää loukata Suomea, sanoo nykyisin eläkkeellä oleva Lyra.

Lukujen valossa näyttäisi, että ainakin äkkiseltään linjaus loukkausten välittömästä julkistamisesta olisi purrut. Seuraavana vuonna 2006 kerrottiin yhdestä ilmatilaloukkauksesta. Se koski venäläiskonetta.

Nyt, vuonna 2014, tilanne vaikuttaa muuttuneen. Pelkkä rajaloukkausten julki kertominen ei tunnu riittävän, toteaa Markus Lyra. Suomen hallituksesta sekä pääministeri että puolustusministeri ovat selvästi koventaneet Venäjään kohdistuvia sanojaan, kun ilmatilaa on häiritty Venäjältä tänä vuonna jo viidesti.

– Ei siinä hyssyttely auta, sanoo Lyra.

"Joskus Venäjä vastasi, joskus pyysi anteeksi"

Viime vuosina Suomen ilmatilaan ovat porhaltaneet Venäjän ohella usein Ruotsi ja Yhdysvallat. Puolustusministeriön tiedottamissa ilmatilaloukkauksissa on tyypillisesti kyse sotilaskuljetuskoneista.

Yleisesti ottaen sotilasliikenne Suomenlahden yllä on huoltoliikennettä, jossa venäläiset koneet lentävät Kaliningradin ja muun Venäjän väliä, kertoo vanhempi osastoesiupseeri Olli-Pekka Lund. Hän vastaa puolustusministeriössä aluevalvonnasta.

Viimeisimmät loukkaukset ovat tulleet lyhyessä ajassa kahden–kolmen ryppäinä. Tähän on Lundilla luonnollinen selitys.

– Voisin arvuutella, että näihin touko–elokuu-väleihin ajoittuu sääilmiöitä kuten ukkosia, minkä takia reittisuunnitelmat muuttuvat ja tullaan ilman lupaa ilmatilaamme.

Markus Lyra muistelee, ettei takavuosien ilmatilaloukkauksissa säistä puhuttu.

– Joskus Venäjä vastasi, joskus pyysi anteeksi, joskus ei edes vastannut. [Tiedotuslinjan muututtua] Venäjän reaktiot terävöityivät. Yritettiin ainakin olla huolellisia.